**УТВЪРДИЛ:**



**ДОКЛАД**

от комплексна проверка по прилагане на екологичното законодателство

**Обект:** „Лилия Милк“ ЕООД, с. Ракево, общ. Криводол

**Дата на извършване на проверката:** 20.03.2024 г.

**Място на извършване на проверката:**  ул. „Спортна“ № 2, с. Ракево, общ. Криводол, обл. Враца

**Проверени компоненти и фактори на околната среда:**

- Води;

- Отпадъци

- Въздух

**Основание за проверката:** В изпълнение на Заповед № 25/19.03.2024 г***.*** на Директора на РИОСВ - Враца, на основание чл. 154 от Закона за опазване на околната среда и Годишен план за контролната дейност на РИОСВ - Враца през 2024 г.

**Цели на проверката:**

Планов текущ контрол върху:

- Закон за водите;

- Закона за управление на отпадъците

- Закон за чистотата на атмосферния въздух

**Проверени са следните основни производствени звена, участъци и документи:**

- Площадката и производствените цехове;

- Документи –договори и др.

***Води***

**Контрол по Закона за водите**

Дружеството „Лилия Милк“ ЕООД е съсредоточено в производството на млечни продукти – кашкавал, сирене и извара.

За производствени и битови нужди обекта се водоснабдява от селищната водопроводна мрежа на база сключен договор с „ВиК“ ООД гр. Враца.

От дейността на млекопреработватващото предприятие се образуват производствени отпадъчни води от измиване на помещения и съоръжения, както и битово-фекални отпадъчни води от санитарни възли.

Отпадъчните води, посредством площадкова канализация се отвеждат в бетонови съоръжения. При запълване на ямите, те се изтеглят и отвеждат за последващо третиране. Дейностите по изтегляне на отпадъчната вода се извършват от фирма притежаваща регистрационен документ по ЗУО, издаден от РИОСВ-Враца.

При обход и оглед на брега на река Ботуня, граничеща с предприятието е установено, че няма заустване на отпадъчна вода към река Ботуня и видими следи по брега от такива.

***Отпадъци***

***Контрол по Закона за управление на отпадъците***

Произведената готова продукция се пуска на пазара опакована. За поемане на задълженията за оползотворяване на отпадъци от опаковки дружеството има сключен договор с колективната организация /КО/ „Екопак България“ АД и към тях заплаща дължимата продуктова такса за пуснатите на пазара опаковки. Фирмата е предоставила в инспекцията актуално Удостоверение от „Екопак България“ АД и Справка – Прогнозни данни за 2023 г. за количествата опаковки пуснати на пазара от задълженото лице. Таксата към КО се заплаща еднократно годишно на прогнозни данни.

Представени са Годишен отчет за количествата на опаковките пуснати на пазара през 2023 г., Прогнозни данни за 2024 г. за количествата опаковки пуснати на пазара от задълженото лице.

Битовите отпадъци се събират в 2 броя контейнери тип „Бобър“ и същите се обслужват по график от Община Криводол и се транспортират за обезвреждане чрез депониране на Регионално депо за неопасни отпадъци Монтана.

При направена справка в Национална информационна система за отпадъци /НИСО/ е установено, че дружеството няма регистрация в НИСО и не фигурира в Публичен регистър на лицата, които пускат на пазара опаковани стоки.

***Въздух***

***Закон за чистотата на атмосферния въздух***

На територията на обекта се експлоатират:

- 3 броя стационарно хладилно оборудване заредено с хладилен агент R404A (10 кг);

- 2 броя стационарно хладилно оборудване заредено с хладилен агент R404A (6 кг);

- 1 броя стационарно хладилно оборудване заредено с хладилен агент R404A (18 кг)

Всичките имат изготвени досиета съгласно изискванията на чл. 29 от Наредба №1 за реда и начина за обучение и издаване на документи за правоспособност на лица, извършващи дейности с оборудване, съдържащо флуорсъдържащи парникови газове, както и за документирането и отчитането на емисиите на флуорсъдържащи парникови газове (обн., ДВ, бр.20/ 07.03.2017 г., изм. и доп.). Проверки за течове на оборудването е извършено от сервизен техник, притежаващ валиден сертификат за правоспособност издаден от ББКМ.

Оператора съгласно чл. 39а от Наредбата в срок е предал чрез информационната система за ФПГ Годишния отчет за 2023 г. касаеш дейността на използваното стационарно хладилно оборудване.

**Резултати и заключения за съответствие на обекта с изискванията на екологичното законодателство и последващ контрол:**

При извършената проверка е констатирано несъответствие с изискванията на Закон за управление на отпадъците. На управителя на дружеството е дадено предписание с указан срок за изпълнение. След изтичане срока на предписанието, ще бъде осъществен последващ контрол.